**Tinderbox lancerer bæredygtig og udvidet camping i 2020**

**Den 22. oktober lyder startskuddet for billetsalget til Tinderbox 2020, og når dørene åbner til næste års festival, er det blandt andet med en relanceret udgave af det populære campingområde på Væddeløbsbanen. Tinderbox introducerer TB Camping med fire forskellige overnatningsmuligheder, og så skal gæsterne hjælpe med slutoprydningen, når den første festivalcamping grundlagt på bæredygtige kerneværdier slår dørene op.**

Tinderbox 2019 bød på både fantastisk vejr, musik og ikke mindst festivalstemning blandt de næsten 45.000 gæster, der lagde vejen forbi Tusindårsskoven i Odense. Om lidt går det løs igen, når billetsalget til Tinderbox 2020 skydes i gang den 22. oktober. På blot seks år har Tinderbox markeret sig som anerkendt og seriøs spiller på det internationale festival-landkort, og det har betydet en markant øget efterspørgsel på overnatning i både Odense og på Tinderbox’ overnatningsområde. I 2020 præsenterer Tinderbox TB Camping, der byder på en række nye overnatningsmuligheder, og som er funderet på samme ambitiøse bæredygtighedsprincipper som selve festivalen:

* Tinderbox byder på artister og stemning i verdensklasse, og derfor er det også vigtigt for os at kunne imødekomme efterspørgslen på overnatning til tilrejsende gæster. Særligt musikprogrammets headliners gør festivalen attraktiv både nationalt og internationalt, og derfor glæder vi os til at kunne introducere en række nye muligheder i 2020. Samtidig giver vi bæredygtighedsprofilen et løft, da det er helt essentielt for os, at vi på TB Camping lever op til samme høje standarder som på festivalpladsen.

**Bæredygtighed og brugerinddragelse**Helt konkret kan gæsterne forvente fire nye overnatningsmuligheder lige fra eget telt til det mere eksklusive glamping. Uanset overnatningstype skal gæsterne lægge et depositum, og som noget nyt får køberen, uanset valgte overnatningsform, tildelt en specifik plads ved booking. Han/hun har nu ansvaret for den tildelte plads, og det lagte depositum tilbagebetales, når overnatningspladsen er efterladt i samme opryddelige stand, som da den blev indtaget.

* Vi vil gøre op med de billeder, vi kender, af campingområder der bliver efterladt med nærmest uoverskuelige mængder skrald og materialer. Vi ved, at vores gæster gerne vil passe på miljøet, og derfor er brugerinddragelse også en af hovednøglerne i vores ambitiøse bæredygtighedsstrategi, og det har vi rigtig god erfaring med og høje forventninger til. Sammen skal vi sørge for, at vi efterlader væddeløbspladsen i samme forfatning, som da vi kom. Det bliver med andre ord ikke længere en mulighed at lade sit telt og andet habengut blive tilbage, når festivalen er slut, siger Festivalchef for Tinderbox, Brian Nielsen.

Campingområdet bliver hermed en del af Tinderbox’ generelle og ambitiøse bæredygtighedsstrategi.

**Oplevelsen får et løft**Foruden den bæredygtige opgradering, vil gæsterne også opleve en række nye tiltag på pladsen. Èt af dem er et eksklusivt glamping-område med særskilte toiletter og badefaciliteter:

* TB Camping er en unik overnatningsmulighed, der bidrager med et ekstra lag til festivaloplevelsen, og kvaliteten skal stemme overens med resten af festivalen, lige fra navnene på plakaten til vores mad, omgivelser og stemning. Vi ser frem til at præsentere en campingoplevelse, hvor den røde tråd fra Tusindårsskoven nu trækkes tydeligt ind i campingområdet på både kvalitet og bæredygtighed, siger Brian Nielsen.

Tinderbox finder sted i Tusindårsskoven i Odense den 25. – 27. juni. Billetsalget starter den 22. oktober kl. 10.00 på Tinderbox.dk

**Fakta om TB Camping**

**Placering:** Odense Væddeløbsbane, Prins Haralds Alle 51b, 5250 Odense SV

**Fire forskellige overnatningsmuligheder, samt priser ekskl. depositum og billet:   
-** Teltplads: 595 kr.  
- TB telt – præopstillet telt: 1195 kr.  
- Plads til campingvogn: fra 1195 kr.  
- Glamping med bl.a. madrasser, håndklæder, strøm, lås til teltet og adgang til eksklusivt toilet og bad: 3945 kr.

**Desuden kan man ”Sove hos en ven”** - overnatningsbillet uden plads tildelt og dermed uden depositum. Gælder, hvis du skal dele telt med en person, der allerede har købt en plads. ”sov hos en ven” kan købes for 595 kr.

**Den fulde oversigt samt priser kan ses på Tinderbox.dk  
  
Bæredygtighedsdepositum:** Ved alle typer overnatning, hvor der tildeles en plads, indbetales et depositum på 500 kr., som gæsten får igen, når gæstens telt- eller vognplads er efterladt i samme opryddelige stand som ved indflytning.

Gæster kan bestille overnatning på [Tinderbox.dk](http://www.tinderbox.dk)